《访石林叶少蕴观文二首 其一》
宋代·刘一止

卿云覆其上，草木争鲜新。竹露先参差，晴曦破萧晨。

万石纷拱揖，静默自主宾。似中有老仙，云霞焕精神。

朝暮林壑间，搜抉出怪珍。风攲青箬笠，雨垫乌角巾。

山灵指相谓，个是夔龙身。如何轻世累，萧散意许真。

了知衮衣贵，未若岩石亲。功名乃弃馀，道德受咨询。

我来追步趋，且复结胜因。剧谈到羲轩，愧此真天人。

作者简介：刘一止（1078～1160）字行简，号太简居士，湖州归安（今浙江湖州）人。宣和三年进士，累官中书舍人、给事中，以敷文阁直学士致仕。为文敏捷，博学多才，其诗为吕本中、陈与义所叹赏。有《苕溪集》。